
Domnului deputat Costică Canacheu, 

Preşedintele Comisiei pentru apărare, ordine publică şi siguranţă naţională
AVIZ

asupra Proiectului de Lege privind înfiinţarea, organizarea şi funcţionarea

Sistemului Naţional de Informaţii privind Vizele şi participarea 

României la Sistemul de Informaţii privind Vizele
În conformitate cu prevederile art. 95 din Regulamentul Camerei Deputaţilor republicat, Biroul Permanent a trimis spre dezbatere şi avizare Comisiei pentru tehnologia informaţiei şi comunicaţiilor, Proiectul de Lege privind înfiinţarea, organizarea şi funcţionarea Sistemului Naţional de Informaţii privind Vizele şi participarea României la Sistemul de Informaţii privind Vizele (PLx 631/2010).
Potrivit prevederilor art. 61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au examinat proiectul de lege în şedinţa din 16 noiembrie 2010. În urma dezbaterilor, membrii comisiei au hotărât, cu majoritate de voturi a membrilor prezenţi, avizarea favorabilă a proiectului de lege, cu amendamentele prezentate în anexă.
PREŞEDINTE,

Relu Fenechiu
Anexă

1.
La art.1, pentru eliminarea ambiguităţii, propunem ca sintagma „autorităţile române” să fie înlocuită cu „autorităţile naţionale competente”. De asemenea, precizăm că în Decizia 2008/633/CE a Consiliului, la recitalul (2), autorităţilor din statele membre responsabile cu securitatea internă ar trebui să li se garanteze accesul la VIS în timpul îndeplinirii atribuţiilor lor în legătură cu prevenirea, depistarea şi cercetarea infracţiunilor, inclusiv a actelor şi ameninţărilor teroriste. În consecinţă, propunem modificarea art.1 în conformitate cu Decizia 2008/633/CE:

„Prezenta lege reglementează înfiinţarea, organizarea şi funcţionarea Sistemul Naţional de Informaţii privind Vizele şi asigură cadrul juridic necesar accesului autorităţilor naţionale competente la Sistemul de Informaţii privind Vizele, pentru consultare, în scopul prevenirii, depistării şi cercetării infracţiunilor de terorism şi a altor infracţiuni grave.”

2.
Având în vedere prevederile Deciziei 2004/512/CE, care constituie o dezvoltare a dispoziţiilor acquis-ului Schengen, considerăm că VIS nu poate fi interpretat ca un sistem informatic al Uniunii Europene. Introducerea precizării că VIS este un sistem informatic este restrictivă şi nu este în conformitate cu Decizia 2004/512/CE. În consecinţă, propunem modificarea art.2, lit.a)  în conformitate cu Decizia 2004/512/CE:
„Sistemul de Informaţii privind Vizele, denumit în continuare VIS – un sistem pentru schimbul de date privind vizele între statele membre, care permite autorităţilor naţionale competente să introducă şi să actualizeze datele privind vizele şi să consulte aceste date pe cale electronică.”
3.
Referitor la litera b) din art.2, propunem eliminarea precizării că SNIV este un sistem informatic şi propunem utilizarea sintagmei „sistem de informaţii”. Precizăm că în conformitate cu Decizia 2008/633/CE, scopul consultării datelor din VIS este de prevenire, depistare şi cercetare a infracţiunilor de terorism şi a altor infracţiuni grave. În consecinţă, solicităm eliminarea sintagmei „combaterii”. 

4.
Pentru litera c) din art.2, propunem preluarea textului de la pct. 2 al Anexei la Decizia 2006/602/CE, fiind necesar să se facă referire şi la dispozitivele de criptare.

„Interfaţa Naţională Locală, denumită în continuare INL – interfaţa care conectează fizic România la reţeaua de comunicaţii securizată şi conţine dispozitivele de criptare consacrate traficului VIS. […]”
5.
În conformitate cu pct. 2 al Anexei la Decizia 2006/602/CE, este necesară definirea interfeţei naţionale locale de rezervă, care joacă un rol important în procesul de prelucrare a datelor.
6.
Componenta MAE şi componenta MAI se cer redefinite, pentru un plus de claritate şi pentru eliminarea redundanţelor. Ex: un sistem informatic este un concept vast, care nu implică alăturarea sintagmei „aplicaţii informatice” - definiţia sistemului informatic din Legea nr.161/2003 prevede: „prin sistem informatic se înţelege orice dispozitiv sau ansamblu de dispozitive interconectate sau aflate în relaţie funcţională, dintre care unul sau mai multe asigură prelucrarea automată a datelor, cu ajutorul unui program informatic”. De asemenea, echipamentele de conectare la VIS fac parte din infrastructura de comunicaţii.
7.
Punctul central de acces trebuie definit în cadrul art.2, în care li se dă o semnificaţie concretă termenilor utilizaţi.

8.
La art.4, propunem următoarele amendamente:


- alin.(1): SNIV urmăreşte îmbunătăţirea metodelor de punere în aplicare a politicii comune în materie de  vize […] 


- alin.(2): propunem eliminarea referirii restrictive la mesageria electronică, deoarece în conformitate cu art.3 din Regulamentul nr.2008/676/CE (Regulamentul VIS), în cazuri de urgenţă excepţionale, se pot primi cereri scrise, cereri înaintate pe cale electronică sau cereri orale.

9.
 La finalul art.5, potrivit art.28, alin.(4), lit.a) şi b) din Regulamentul VIS, propunem modificare responsabilităţilor instituţiilor desemnate, după cum urmează: „ … cu privire la dezvoltarea, organizarea, gestionarea, funcţionarea şi întreţinerea SNIV, precum şi la adaptarea acestuia la VIS.” 
10.
La art.6, alin.(2), preşedintele Comisiei Tehnice trebuie să reprezinte şi domeniul comunicaţiilor electronice.

11.
La art.7, propunem următoarele amendamente:


a) asigură punerea în aplicare a deciziilor de ordin tehnic ale autorităţilor naţionale competente, cărora le revin sarcini în gestionarea şi funcţionarea SNIV;


b) prezintă propuneri pentru buna funcţionare a SNIV autorităţilor naţionale competente, cărora le revin sarcini în gestionarea şi funcţionarea SNIV;


d) stabileşte metodologia de lucru privind normele generale de introducere, consultare, modificare sau ştergere a datelor din SNIV.

12.
La art.13, alin.(1), propunem înlocuirea sintagmei „categoria de date …”, cu „următoarele date”.


Propunem eliminarea literei k) de la alin.(1) deoarece informaţia este deja introdusă prin art.11, iar art.10 din Regulamentul VIS nu o prevede.

13.
La art.15, alin.(2), în conformitate cu art.12 al Regulamentului VIS, propunem introducerea  unei noi litere cu următorul conţinut: 
„nu prezintă un document de călătorie valabil”.


La lit.a), (i) propunem eliminarea sintagmei „falsificat”, deoarece este inclusă în „document fals”.


În cadrul (vi), este vorba despre „ordine publică, siguranţă naţională …”, iar finalul acestui punct excede Regulamentul VIS.

14.
În art.16 nu este reglementată reducerea perioadei de valabilitate a unei vize, aşa cum este prevăzută în art.13 al Regulamentului VIS, deci propunem introducerea reglementării corespunzătoare a acestui aspect în preambulul alin.(1) şi alin.(2), precum şi în literele a) şi b) ale alin.(1). Totodată, este necesar să se introducă prevederile literelor d) şi e) din art.13 al Regulamentului VIS, după cum urmează:
 „d) noua dată la care expiră viza, dacă este cazul;

  e) numărul autocolantului de viză, dacă reducerea perioadei reclamă un autocolant de viză nou.”
15. 
La art.17, în conformitate cu art.14 din regulamentul VIS, la lit. i) sunt incluse şi motive serioase de ordin profesional. Deci, propunem introducerea acestora.
16.
Referitor la art.18, considerăm că referirea la art.16 din Regulamentul VIS a fost omisă, iar referirea la art.20 atât în alin.(2) cât şi la alin.(3) este eronată. 


Având în vedere principiile de bază care guvernează Spaţiul Schengen, considerăm că la alin.(2) din art.18 este vorba despre punctele de trecere a frontierei externe.

17.
În art.21, considerăm că nu este corectă implicarea ANSPDCP în probleme legate de asigurarea funcţionării tehnice sau a securităţii datelor prelucrate în cadrul SNIV, deoarece competenţele acestor instituţii, aşa cum au fost definite în Legea nr.677/2001 sunt altele. Securitatea trebuie să fie asigurată de instituţiile competente desemnate. În consecinţă, solicităm modificarea literei c). Aceeaşi observaţie este valabilă pentru litera e) a art.22.
18.
La art.23 alin.(1), propunem completarea cu prevederile art.23 din Regulamentul VIS, cu următorul text: „ fără a se aduce atingere ştergerii datelor sau ţinerii evidenţei acestora”. 


La alin.(4), durata este prevăzută în art.23, alin.(1) din Regulamentul VIS.

19.
La art.24, în conformitate cu prevederile art.24 din Regulamentul VIS, se informează statul membru responsabil referitor la faptul că o autoritate naţională deţine dovezi, şi nu se transmit dovezile. În consecinţă, solicităm modificarea alin.(2).

20.
La art.27, lit.a), propunem eliminarea sintagmei „cu caracter personal”, deoarece nu există echipamente de prelucrare a datelor cu caracter personal. 


Propunem reformularea literei d), deoarece nu are sens.


În conformitate cu Directiva 95/46/CE şi cu art.32 din Regulamentul VIS, la lit.h) ar trebui să se facă referire la datele cu caracter personal care au fost prelucrate, şi nu introduse.

La litera i), controlul transportului de date, în conformitate cu art.32 din Regulamentul VIS, se face prin intermediul tehnicilor de criptare corespunzătoare. 

În conformitate cu lit.k) din acelaşi articol, este necesară realizarea unui audit intern, pentru a controla eficacitatea măsurilor de securitate.. 

Prevederile alin.(2) exced domeniul de competenţă al ANSPDCP în domeniul asigurării securităţii datelor.

21.
La art.29, trebuie precizat faptul că este vorba despre un sistem de evidenţă, în conformitate cu art.34 alin.(1), iar la alin.(3), în conformitate cu art.34 alin.(2) din Regulamentul VIS, înregistrările trebuie protejate prin măsuri adecvate împotriva oricărui acces neautorizat şi şterse după o perioadă de un an de la expirarea duratei de păstrare.
22.
La art.35 lit.h) nu este în concordanţă cu art.11 şi art.13, unde este prevăzută adresa de domiciliu.

23.
La art.40, se va face referire la Legea nr.677/2001.

Considerăm că pentru avizarea favorabilă a acestui proiect de lege, este necesară reformularea textului, în sensul eliminării acelor articole care reprezintă o copiere incompletă sau cu modificări a unor articole din Regulamentul VIS. 

Conform regulilor UE, regulamentele nu se transpun în legislaţia naţională, ci sunt aplicate ca atare în statele membre. 

